Line Barfod (EL), 2009-05-18:
Der er ingen tvivl om, at der er en række boligområder, som der er behov for at gøre en ekstra indsats i.
Jeg er også med på, som der også bliver henvist til i beslutningsforslaget, at i bl.a. Mjølnerparken på Nørrebro har videoovervågning været et af de tiltag, man satte i værk.
Jeg tror, det er rigtig vigtigt, at man laver en flerhed af mange, mange forskellige tiltag.
Det bedste er selvfølgelig, hvis vi forebygger, at der kommer de her boligområder, hvor man samler mange mennesker med sociale problemer på ét sted, og at man i stedet for sørger for at have en blandet bebyggelse.
Derfor synes jeg, det er lidt besynderligt at høre den konservative ordfører tale om, at det er bebyggelsernes egen skyld.
Jeg mener i den grad, at der er tale om, at vi har et fælles ansvar for, at vi har fået lavet nogle rigmandsghettoer oppe i Nordsjælland og så har nogle boligområder, hvor der er mange mennesker med sociale problemer, fordi man ikke har ført en ordentlig boligpolitik og har sikret, at vi har blandede bebyggelser, ligesom man ikke har sikret, at den almene sektor har nogle ordentlige vilkår - har nogle ordentlige vilkår, der sikrer, at man kan holde en lav husleje.
Det er jo fuldstændig absurd, at man har lavet nogle regler, der snærer så meget for den almene sektor, at man f.eks. ikke kan tage nogle af de billige lån, der gør, at man kunne have en billig husleje.
Det betyder altså, som hr. Tom Behnke jo meget rigtigt sagde, at det for en del mennesker simpelt hen er for dyrt at bo til leje i det almene, fordi det har været billigere at købe en ejerbolig i stedet for.
Så er der jo noget fuldstændig galt med vores boligpolitik - ikke med beboerne i de områder, men med en boligpolitik, der gør, at det er billigere at have en ejerbolig end en lejebolig.
Det er det, vi skal have lavet om på.
Vi skal have en helt anden boligpolitik, der sikrer billige boliger og sikrer, at man på den måde kan have en blandet sammensætning af beboere.
Der er også det, der handler om, hvordan selve byggeriet fysisk er indrettet.
Det Kriminalpræventive Råd lavede for nogle år siden et stort arbejde med det, de kaldte »Forebyg«, som altså handler om, hvordan man rent fysisk indretter områderne, altså hvordan man sikrer, at der er lys, at der er åbent, at der er venligt, og at der er, så man har lyst til at opholde sig der og være der, fordi det i sig selv modvirker, at der bliver hærværk, og at der bliver utrygt.
Så er der det, der handler om, at folk har noget at gå op i, og at man føler et ansvar for sit eget område.
Det handler jo om at sikre, at der er et godt boligsocialt arbejde.
Det var desværre noget af det første, som regeringen og Dansk Folkeparti fjernede, da de kom til magten.
Og det er der brug for at vi får sat langt flere ressourcer af til, så man støtter og hjælper de mange initiativer, der er i mange boligområder, og sikrer, at der er rigtig gode boligsociale forhold, og at børn og unge føler et ansvar for det område, de er i.
Der synes jeg jo, at man, når de unge har lavet et eller andet galt, i stedet for at begynde at snakke om, at de skal have en plet på straffeattesten, at de skal i en sikret institution - jeg har forstået, at børn ikke skal i fængsel, men de skal så i en institution med tremmer for vinduerne - skal sikre, at de f.eks. var med til at have et ansvar for deres boligområde, at de fik nogle pligter, hvor de skulle være med til at sørge for, at der var pænt og rent på trapperne, at der var nogle rigtig gode udeområder osv., så de altså pludselig havde et ansvar for området og blev kede af det, hvis der var nogen, der gjorde noget, og på den måde også selv var med til at sikre, at der ikke var andre, der lavede hærværk.
Vi tror, at det ville være den vej frem, man kunne gå.
Men som sagt mener vi, at videoovervågning kan være noget af det, der kan være med, men det kan absolut ikke stå alene.
Som andre også har sagt, viser undersøgelserne jo tydeligt, at gør man ikke andet, virker det kun i en meget kort periode.
Så vi mener altså, at det i høj grad er alle de andre tiltag, vi skal i gang med at se på.